# KARTLEGGING AV NORSKE ALTERNATIVE BEHANDLERE 2015

**En web-basert spørreundersøkelse utført av NAFKAM, desember 2015**

## Bakgrunn

I Norge er det med få unntak tillatt for enhver å tilby og utøve alternativ behandling. Det er derfor vanskelig å ha oversikt over den delen av helsetjenesten som utøves utenfor helsevesenet og/eller uten å være autorisert helsepersonell. Med unntak av medlemstall fra de ulike utøverorganisasjonene, samt oppføringer i *Register for utøvere av alternativ behandling*, finnes det ingen oversikt over hvor mange som praktiserer som alternativ behandler. Det er også ukjent om disse arbeider deltid eller full tid, hvilken behandling de tilbyr og hvilken kompetanse de har.

NAFKAM har som en av sine samfunnsoppgaver å informere det norske folk om feltet alternativ behandling.

Hensikten med denne rapporten er derfor å kartlegge alternative behandlere i Norge. Følgende spesifikke spørsmål skal besvares:

1. Hvem er alternative behandlere i Norge?
2. Hvilke typer alternative behandlinger utøves?
3. Hvilken formell kompetanse innehar alternative behandlere?
4. Hvilken arbeidsmengde og hvilket inntektsnivå har alternative behandlere?

## Metode

### Spørreskjema

Skisse til spørreskjema ble utarbeidet av redaksjonen for NIFAB.no i samarbeid med SABORG (Sammenslutning av alternative behandlerorganisasjoner). Utkastet ble deretter gjennomgått av forskere ved NAFKAM, og endelig versjon ble godkjent av NAFKAMs direktør.

Spørreskjema ble så produsert i Questback for elektronisk utfylling av respondentene via Internett.

### Målgruppe for spørreskjemaet

#### Organiserte alternative utøvere

Redaksjonen for NIFAB kjenner til i alt 46 utøverorganisasjoner innen alternative behandling, ti av disse er tilsluttet SABORG, med i alt 1400 medlemmer (iflg SABORG). Det ble sendt forespørsel til styret for de resterende 36 utøverorganisasjonene for å få oppgitt medlemstall. Nitten organisasjoner svarte og oppga i alt 4156 medlemmer. Åtte av de resterende 17 utøverorganisasjoner oppga et medlemstall på 782 på sine nettsteder. Samlet medlemstall for disse 37 utøverorganisasjoner er 1400+4156+782 = 6338 medlemmer.

Seks av de resterende 9 utøverorganisasjonene hadde i alt 381 medlemmer registrert i *Register for utøvere av alternativ behandling* (Disse utøverorganisasjonene har trolig I tillegg noen medlemmer som ikke er oppført i *Register for utøvere av alternativ behandling*). For de siste 3 utøverorganisasjonene fant vi ingen medlemstall.

Det finnes dermed minst 6338+381 = 6719 organiserte utøvere av alternativ behandling i Norge i desember 2015. Men det er fremdeles usikkerhet knyttet til dette medlemstallet (ulik praksis i kategorisering av forskjellige medlemskategorier).

#### Uorganiserte alternative utøvere

Det er ingen organisasjonsplikt for alternative utøvere. Siden uorganiserte utøvere ikke har mulighet til å registrere seg i *Register for utøvere av alternativ behandling* finnes det intet anslag over hvor mange dette kan dreie seg om.

### Distribusjonen av spørreskjemaet

Distribusjonen av spørreskjemaet til målgruppen ble gjennomført på følgende måte:

1. De organiserte alternative utøverne ble tilsendt invitasjon (informasjon og weblenke) via 44 av i alt 46 identifiserte utøverorganisasjoner (To utøverorganisasjoner avslo forespørselen om å formidle invitasjon via sine adresselister), 66 utdanningssteder, samt 5 større klinikker/behandlingssentra.
2. Uorganiserte utøvere ble invitert ved at informasjon og weblenke ble distribuert gjennom følgende kanaler:
* NIFAB.no (webside, Twitter og Facebook)
* Nettstedet Alternativ.no/ Alternativopplysningen og dets adresselister
* Pressemelding til riksavisene

*Register for utøvere av alternativ behandling* avslo forespørselen om å formidle invitasjon via sine adresselister.

Undersøkelsen ble aktivert 11.12.2015, og avsluttet 24.12.2015 kl 00:00.

### Svarprosent

Det innkom svar fra 631 utøvere. Av disse oppga 546 (86,5 %) at de var medlem av en utøverorganisasjon. Det kan dermed antydes en svarprosent på 8,1 % (546/6719) blant organiserte utøvere. Organisasjonen med høyest svarprosent var Norsk Konstellatørforening (42,9 %). Foreningen har 35 oppgitte medlemmer.

Svarprosent blant uorganiserte utøvere er umulig å beregne.

## Resultater

### Hvem er norske alternative behandlere?

#### Kjønn, alder og sivilstand

Vel tre av fire respondenter var kvinner, og aldersfordelingen viser at en litt høyere andel av de mannlige utøverne var 60 år og eldre sammenlignet med sine kvinnelige kolleger (Tabell 1). To av tre utøvere var gift, samboende eller hadde registrert partner.

Tabell 1. Alders- og kjønnsfordeling av norske alternative utøvere.

|  |  |
| --- | --- |
| Aldersgruppe | Kjønn |
|  | Mann | Kvinne |
| Under 30 år | 6 (4,1%) | 14 (2,9%) |
| 30-39 år | 13 (8,8%) | 54 (11,2%) |
| 40-49 år | 35 (23,8%) | 144 (29,8%) |
| 50-59 år | 49 (33,3%) | 186 (38,4%) |
| 60-69 år | 39 (26,5%) | 76 (15,7%) |
| 70 år og eldre |  5 (3,4%) | 10 (2,1%) |
| Alle | 147 (100,0%) | 484 (100,0%) |

#### Generelt utdanningsnivå

67 % av mannlige utøvere hadde generell utdannelse på universitet/høyskolenivå. For kvinner var andelen 73%.

#### Medfødte/nedarvede evner

160 personer, omlag hver fjerde utøver, rapporterte medfødte eller nedarvede terapeutiske evner.

#### Autorisasjon som helsepersonell

Nesten hver fjerde (23%) utøver, 145 personer, hadde autorisasjon som helsepersonell. Andelen var om lag den samme for både organiserte og uorganiserte utøvere. I alt 16 helsepersonellgrupper var representert, de tre største var henholdsvis sykepleiere (66), hjelpepleiere (28) og fysioterapeuter (17).

Trettien utøvere som også var autorisert helsepersonell rapporterte at de også gir alternativ behandling innenfor helsevesenet.

### Hvilke alternative behandlingsretninger utøves?

Respondentene rapporterer i alt 79 behandlingsretninger som deres hovedtilbud. I tillegg oppgir nesten 10 % ”annen terapi”. De fem vanligste hovedtilbud som gis er:

1. Akupunktur (Oppgitt av 22,9%)
2. Healing (Oppgitt av 21,8%)
3. Massasje (Oppgitt av 15,1%)
4. Soneterapi (Oppgitt av 11,1%)
5. Samtaleterapi (Oppgitt av 9,0%)

Nesten 12% av utøverne angir at mindre enn 50% av den behandling de gir er rettet mot behandling av sykdom. De utfører med andre ord hovedsakelig velværebehandling.

### Hvilken formell kompetanse innehar alternative behandlere?

Den formelle kompetansen til en alternativ utøver er undersøkt ved å klarlegge utdanning innen alternativ behandling og eventuell ”lærlingeperiode”. Tabell 2 viser at en høyere andel av kvinnelige utøvere har mer enn to års formell utdanning innen alternativ behandling sammenlignet med sine mannlige kolleger.

Tabell 2. Norske alternative utøveres utdanning innen alternativ behandling.

|  |  |
| --- | --- |
| Utdanning innen alternativ behandling | Kjønn |
|  | Mann | Kvinne |
| Ingen formell utdanning/skole/kurs | 4 (2,7%) | 6 (1,2%) |
| Ett eller flere kurs uten grad/sertifisering | 14 (9,5%) | 26 (5,4%) |
| Inntil 2 års utdanning | 25 (17,0%) | 64 (13,2%) |
| Mellom 2 og 4 års utdanning | 40 (27,2%) | 167 (34,5%) |
| 4 års utdanning eller mer | 48 (32,7%) | 192 (39,7%) |
| Annen type utdanning |  15 (10,2%) | 26 (5,4%) |
| Ubesvart | 1 (0,7%) | 3 (0,6%) |
| Alle | 147 (100,0%) | 484 (100,0%) |

Nesten to av tre (63%) oppgir at de har gått i lære hos en ”mester”

### Hvilken arbeidsmengde og hvilket inntektsnivå har alternative behandlere?

Vel halvparten av utøverne (54%) hadde praktisert som alternativ behandler i 10 år eller lenger, men kun 20 %, hver femte behandler, utøver sin behandling på full tid. 67 %, to av tre, rapporterer så lite som mellom 1 og 20 konsultasjoner pr uke, og kun 2 % angir at de har for mye å gjøre.

To av tre, 67 %, alternative behandlere oppgir at de arbeider alene i sin praksis, og 70% av disse eier selv sin egen klinikk.

Nesten 13% av utøverne oppgir at de ikke tar betalt for sin behandling, mens knapt 60% oppgir at de i 2014 hadde 200000 kroner eller mindre i personinntekt av sin behandlingspraksis. Kun 2% oppgir en personinntekt av sin behandlingspraksis på over 800000 kroner.

## Kommentarer

På grunn av en estimert svarprosent på under 10% av organiserte utøvere, og en ukjent, men trolig enda lavere, svarprosent blant de uorganiserte, er det viktig å understreke at denne rapporten med all sannsynlighet **ikke** gir et representativt bilde av alternative utøvere i Norge. Den gir derimot en beskrivelse av de utøverne som har valgt å respondere enten på en invitasjon fra sin utøverorganisasjon eller offentlig tilgjengelige invitasjoner av annen art. Det er rimelig å anta at disse respondenter muligens har høyere generell og ”alternativfaglig” utdannelse, representerer de mest ”anerkjente” alternative behandlingsformer, og i høyere grad er både organisert og registrert.

Til tross for denne lave svarprosenten er det interessant å legge merke til at fire av fem behandlinger (akupunktur, healing, soneterapi og massasje) utøverne oppgir som sine hovedtilbud sammenfaller med fire av fem behandlinger det norske folk oftest oppga å ha mottatt av alternative utøvere i 2014.

For norske helsemyndigheter er det viktig å forholde seg til at det helt sikkert er langt flere enn 145 individer med autorisasjon som helsepersonell som også praktiserer alternativ behandling. En ikke uvesentlig andel av disse praktiserer sin alternative behandling innenfor helsevesenet.

Norge er internasjonalt et foregangsland i politikkutviklingen på området alternativ behandling. Store framskritt har vært gjort når det gjelder både lovregulering og forskning/informasjon. Den foreliggende rapporten, sett i sammenheng med flere gjennomførte brukerundersøkelser i befolkningen, understreker at feltet alternativ behandling overlapper med det vi kaller ”skolemedisin”. Pasientens helsetjeneste, i genuin forstand, forholder seg trolig lite til et slikt skille. Dette bør få helsemyndigheter til å satse langt sterkere i arbeidet med å inkludere alternativ behandling i alt pasientsikkerhetsarbeid.

## Vegen videre

Denne versjonen av rapporten vil kunne bli utvidet i 2016. Dersom Helsedirektoratet har spesielle ønsker til en eventuell utvidet versjon ber vi om tilbakemelding innen 01.02.16.

De som har besvart denne undersøkelsen er blitt invitert til å inngå i et ”behandlerpanel” som blir direkte invitert når vi gjør nye lignende undersøkelser.

NAFKAM anbefaler at kartlegging av alternative utøvere gjentas med tre års mellomrom. Dette anbefales fordi markedet er i stadig endring.

## Distribusjon

NAFKAM vil samtidig med oversendelsen til Helsedirektoratet legge ut rapporten på [www.nafkam.no](http://www.nafkam.no) og [www.nifab.no](http://www.nifab.no). Vi vil også oversende rapporten til alle utøverorganisasjoner.